《赏心亭》
宋代·刘攽

高堂面虚无，水色照群有。不知归流永，但见来帆久。

苍翠前后山，起伏龙蛇走。荒芜六朝旧，独此存不朽。

凉风西北至，萧飒惊户牖。秋意倏已高，玄蝉嘒衰柳。

主人厚宾客，嘉赠随所取。爽豁破萦纡，高凉谢尘垢。

开筵穷日影，玉斗湛清酒。长歌激梁尘，烂醉颇无负。

羁游屡飘荡，攀援每迟后。数公倾盖欢，夙昔故未偶。

夜阑天正黑，出户揽星斗。明发复殊方，行行但回首。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。